SKRIFTLIG FORESPØRGSEL E-2571/02

af Margie Sudre (PPE-DE) til Kommissionen

(16. september 2002)

Om: Fremtiden for miljømærker inden for den europæiske turistsektor

FEEE, Den Europæiske Miljølæreorganisation, blev oprettet for tyve år siden på initiativ af en ekspertgruppe under Europarådet. Fonden har iværksat og forvalter Blå Flag-kampagnen, som nu findes i 24 lande.

FEEE har i de sidste fire år udvidet sine undersøgelser med et program for mærkning af campingpladser, kaldet Grønne Nøgler.

FEEE er som led i denne kampagne blevet kontaktet med henblik på deltagelse i LIFE-programmet (Volontary Initiative for Sustainability in Tourism) om fremme af miljømærker for turismen i Europa. Der afsættes for øjeblikket et betydeligt økonomisk bidrag fra Kommissionen til programmet (882 858 EUR).

Jævnsides hermed stifter FEEE med forbavselse og interesse bekendtskab med Kommissionens projekt om at afvise tildeling af det europæiske miljømærke til overnatningssteder.

Disse to initiativer fra den samme institution er tilsyneladende i indbyrdes modstrid, idet sigtet med det ene er fremme af eksisterende initiativer, mens formålet med det andet er at ophæve og erstatte dem.

Kan Kommissionen med større tydelighed oplyse, hvilke planer den har for miljømærkerne for den europæiske turistsektor?

Svar afgivet på Kommissionens vegne af Margot Wallström

(18. oktober 2002)

Det ærede medlem anmoder Kommissionen om nærmere oplysninger om to initiativer inden for turistsektoren: LIFE-projektet VISIT og det europæiske miljømærke for overnatningsfaciliteter.

De to initiativer supplerer hinanden og sigter mod at forbedre den miljømæssige indsats, der udfoldes af turistvirksomheder i Europa ved hjælp af miljømærkeordningerne. På baggrund af de cirka 60 forskellige mærker, der findes på markedet, prøver man med disse to initiativer at finde måder til at sikre, at forbrugeren har adgang til pålidelige informationer om den miljømæssige kvalitet af turistfaciliteterne.

VISIT-projektet skal danne en fælles informationsplatform med henblik på at øge offentlighedens bevidsthed om miljømærkeordningerne. Kun de ordninger, der opfylder visse minimumsnormer med hensyn til kriterier og verifikationsprocedurer, kan drage nytte af denne platform. Dette betyder ikke, at alle deltagende ordninger har de samme økologiske kriterier og certificeringssystemer.

Det europæiske miljømærke for overnatningsfaciliteter vil indebære et harmoniseret europæisk miljømærke, som er certificeret af tredjepart, og som er let genkendeligt i og med, at det samme logo vil blive brugt i forbindelse med alle overnatningsfaciliteter i Europa, som har fået tildelt mærket. Forbrugeren kan være forvisset om, at en turistfacilitet, som bærer mærket, er blandt de bedste med hensyn til den miljømæssige kvalitet.

For så vidt angår de nationale type I-mærkningsordninger, følger man med Fællesskabets miljømærke en politik for samarbejde og koordinering med henblik på at styrke deres rolle i forbindelse med fremkomsten af mere bæredygtige forbrugsmønstre i Europa. Således opereres der i forbindelse med de EU-miljømærkekriterier, som nu er ved at blive udviklet, godskrivninger af points for eksisterende type I-mærkningsordninger. Udviklingen i arbejdet på dette område kan følges på Kommissionens miljømærkenetsted (http://europa.eu.int/ecolabel).